CELEX: 32020R0145
Language: mt
Date: 2020-02-03 00:00:00
Title: Regolament ta’ Implimentazzjoni tal-Kummissjoni (UE) 2020/145 tat-3 ta’ Frar 2020 li jemenda r-Regolament ta’ Implimentazzjoni (UE) Nru 433/2012 li jistabbilixxi regoli dettaljati għall-applikazzjoni tar-Regolament (UE) Nru 1236/2010 tal-Parlament Ewropew u tal-Kunsill f’dak li għandu x’jaqsam mat-trażmissjoni tar-rapporti u tal-informazzjoni lill-Kummissjoni tas-Sajd tal-Atlantiku tal-Grigal

4.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 31/1
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/145
         tat-3 ta’ Frar 2020
         li jemenda r-Regolament ta’ Implimentazzjoni (UE) Nru 433/2012 li jistabbilixxi regoli dettaljati għall-applikazzjoni tar-Regolament (UE) Nru 1236/2010 tal-Parlament Ewropew u tal-Kunsill f’dak li għandu x’jaqsam mat-trażmissjoni tar-rapporti u tal-informazzjoni lill-Kummissjoni tas-Sajd tal-Atlantiku tal-Grigal
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1236/2010 tal-Parlament Ewropew u tal-Kunsill tal-15 ta’ Diċembru 2010 li jistabbilixxi skema ta’ kontroll u infurzar applikabbli fiż-żona koperta mill-Konvenzjoni dwar il-Koperazzjoni Multilaterali fil-Ġejjieni dwar is-Sajd fl-Atlantiku tal-Grigal u li jħassar ir-Regolament tal-Kunsill (KE) Nru 2791/1999 (1), u b’mod partikulari l-Artikoli 9 u 11 tiegħu,
         Billi:
         
                     (1)
                  
                  
                     Ir-Regolament (UE) Nru 1236/2010 jistabbilixxi ċerti miżuri ta’ kontroll speċifiċi għall-monitoraġġ tal-attivitajiet tas-sajd tal-Unjoni fiż-Żona koperta mill-Kummissjoni tas-Sajd tal-Atlantiku tal-Grigal (in-NEAFC). Ir-Regolament ta’ Implimentazzjoni tal-Kummissjoni (UE) Nru 433/2012 (2) jistabbilixxi regoli ddettaljati għall-applikazzjoni tar-Regolament (UE) Nru 1236/2010.
                  
               
                     (2)
                  
                  
                     Skont l-Artikolu 12(2) tar-Regolament (UE) Nru 1236/2010, l-Istati Membri jridu jiżguraw li r-rapporti u l-informazzjoni li jintbagħtu lis-Segretarju tan-NEAFC ikunu konformi mal-formati tal-iskambju tad-data u mas-sistemi ta’ komunikazzjoni tad-data stabbiliti skont l-Artikolu 16 tar-Regolament ta’ Implimentazzjoni (UE) Nru 433/2012.
                  
               
                     (3)
                  
                  
                     Waqt il-laqgħa annwali tagħha tal-2018, in-NEAFC qablet dwar sistema elettronika ġdida tar-rappurtar għall-komunikazzjoni tad-data bejn il-partijiet kontraenti u s-Segretarjat tal-NEAFC abbażi tal-istandard UN/FLUX (3). In-NEAFC iddeċidiet li l-Unjoni Ewropea se tkun l-ewwel parti kontraenti tagħha li timplimenta s-sistema elettronika l-ġdida tar-rappurtar. Ladarba l-Kummissjoni tavża lis-Segretarjat tan-NEAFC li hija lesta tibda l-implimentazzjoni tas-sistema l-ġdida tar-rappurtar u n-NEAFC tkun stabbiliet li tlestew it-tħejjijiet tekniċi biex jintuża l-istandard UN/FLUX, in-NEAFC għandha tiddeċiedi d-data minn meta l-istandard il-ġdid jibda japplika għall-iskambji tad-data. Għall-ewwel is-sistema l-ġdida tar-rappurtar se tintuża bejn l-UE u s-Segretarjat tal-NEAFC, u l-partijiet kontraenti l-oħrajn se jkollhom jimplimentawha sa mhux aktar tard minn sentejn wara li tidħol fis-seħħ.
                  
               
                     (4)
                  
                  
                     Hemm bżonn ħidma ta’ tħejjija fil-livell tal-Kummissjoni u tal-Istati Membri biex tiġi implimentata s-sistema elettronika l-ġdida tar-rappurtar. Għalhekk, sabiex jiġi evitat dewmien bla bżonn fl-implimentazzjoni tas-sistema l-ġdida tar-rappurtar, jeħtieġ tiġi ddefinita d-data sa meta jenħtieġ li l-Istati Membri kkonċernati jkunu f’pożizzjoni li jimplimentaw il-formati l-ġodda għall-iskambju tad-data u s-sistemi ta’ komunikazzjoni tad-data.
                  
               
                     (5)
                  
                  
                     Il-Kummissjoni se tavża lill-Istati Membri bid-data tal-bidu tal-perjodu ta’ implimentazzjoni tas-sistema elettronika l-ġdida tar-rappurtar ladarba n-NEAFC tkun iddeċidiet dwar dan.
                  
               
                     (6)
                  
                  
                     Għalhekk, jeħtieġ li r-Regolament ta’ Implimentazzjoni (UE) Nru 433/2012 jiġi emendat.
                  
               
                     (7)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat għas-Sajd u l-Akkwakultura,
                  
               ADOTTAT DAN IR-REGOLAMENT:
         
            Artikolu 1
            L-Artikolu 16 tar-Regolament ta’ Implimentazzjoni (UE) Nru 433/2012 huwa sostitwit b’dan li ġej:
            
               
                  “Artikolu 16
                  Komunikazzjoni lis-Segretarju tan-NEAFC
                  
                     1.   Il-formati għall-iskambju tad-data u s-sistemi ta’ komunikazzjoni tad-data msemmijin fl-Artikolu 12(2) tar-Regolament (UE) Nru 1236/2010 li għandhom jintużaw għat-trażmissjoni tar-rapporti u tat-tagħrif lis-Segretarju tan-NEAFC għandhom ikomplu jikkonformaw mar-regoli stabbiliti fl-Anness X ta’ dan ir-Regolament sad-data msemmija fil-paragrafu 3; il-kodiċijiet korrispondenti li għandhom jintużaw fil-komunikazzjoni mas-Segretarju tan-NEAFC huma hekk kif stabbilit fl-Anness XI.
                  
                  
                     2.   Sal-1 ta’ Novembru 2020, l-Istati Membri għandhom ilestu t-tħejjijiet tekniċi kollha li hemm bżonn biex ikunu jistgħu jużaw il-formati għall-iskambju tad-data u s-sistemi ta’ komunikazzjoni tad-data li ġejjin għat-trażmissjoni tar-rapporti u tat-tagħrif lis-Segretarju tan-NEAFC:
                     
                                 (a)
                              
                              
                                 għall-iskambju tad-data tal-ġurnali ta’ abbord dwar is-sajd, tad-data tan-notifiki minn qabel, tad-data tad-dikjarazzjonijiet ta’ trasbord u tad-data tad-dikjarazzjonijiet ta’ ħatt l-art, il-format għandu jkun id-Definizzjoni tal-Iskema XML għad-Dominju tal-Attivitajiet tas-Sajd abbażi tal-istandard P1000-3 tal-UN/FLUX. L-iskambju tad-data għandu jkun konformi mad-Dokument ta’ Implimentazzjoni tal-FLUX b’rabta mal-Attivitajiet tas-Sajd li adottat in-NEAFC;
                              
                           
                                 (b)
                              
                              
                                 għar-rappurtar tad-data tas-sistema ta’ monitoraġġ tal-bastimenti, il-format għandu jkun id-Definizzjoni tal-Iskema XML għad-Dominju tal-Pożizzjoni tal-Bastimenti abbażi tal-istandard P1000-7 tal-UN/FLUX. L-iskambju tad-data għandu jkun konformi mad-Dokument ta’ Implimentazzjoni tal-FLUX b’rabta mal-Attivitajiet tas-Sajd li adottat in-NEAFC;
                              
                           
                  
                     3.   L-Istati Membri għandhom jużaw il-formati għall-iskambju tad-data u s-sistemi ta’ komunikazzjoni tad-data msemmijin fil-paragrafu 2 mid-data li għandha tibagħtilhom il-Kummissjoni wara li n-NEAFC tkun iddeċidiet dwar dan. L-iskambji tad-data għandhom ikunu konformi mad-Dokumenti ta’ Implimentazzjoni tal-FLUX li adottat in-NEAFC.
                  
                  
                     4.   B’deroga mill-paragrafi 1 u 3, l-Istati Membri jistgħu jużaw il-format għall-iskambju tad-data msemmi fil-paragrafu 2(b) biex jibagħtu d-data tas-sistema ta’ monitoraġġ tal-bastimenti minn meta jidħol fis-seħħ dan ir-Regolament. L-Istati Membri għandhom jgħarrfu lill-Kummissjoni bid-data minn meta se jibda jintuża l-format il-ġdid għall-iskambju tad-data.”
                  
               
            
         
         
            Artikolu 2
            Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Frar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 348, 31.12.2010, p. 17.
         
            (2)  Ir-Regolament ta’ Implimentazzjoni tal-Kummissjoni (UE) Nru 433/2012 tat-23 ta’ Mejju 2012 li jistabbilixxi regoli dettaljati għall-applikazzjoni tar-Regolament (UE) Nru 1236/2010 tal-Parlament Ewropew u tal-Kunsill li jistabbilixxi skema ta’ kontroll u infurzar applikabbli fiż-żona koperta mill-Konvenzjoni dwar il-kooperazzjoni multilaterali fil-ġejjieni dwar is-Sajd fl-Atlantiku tal-Grigal (ĠU L 136, 25.5.2012, p. 41).
         
            (3)  Il-punt 12.7 tar-Rapport tas-37 Laqgħa Annwali tan-NEAFC (li saret bejn it-13 u s-16 ta’ Novembru 2018).